정조 11년 · 목
初命晉賢按廉湖南其封書曰噫彼湖南之民不見繡衣之面十年于兹以予夙宵元元之心豈或一日忘湖南之民而然哉誠恐諮諏不得其方按廉或失其宜長吏無所憚黎庶無所賴徒貽羞於豐沛之鄕故也式至今日災荒孔酷賙賑方張苟或難愼之太過不思所以警動之勅勵之則湖南之民其將引領北望曰天門邃矣蔀屋邈矣疾苦憂樂孰爲我導達乎云爾使予心安乎否耶兹選爾爲湖南御史持斧啓行爾其體予至意毋憚手足之胼胝必戒蹤跡之泄露周行邑閭遍尋田野察守宰之臧否則錙銖莫差訪民生之幽隱則纖毫不遺獎廉而懲墨擧直而伸枉威惠倂行茹吐互濟使湖南一道之愚夫愚婦咸知朝廷有法必行父母不遠伊邇焉反是則有常刑合行事例汰繁撮要條列于左爾尙明聽之哉栍邑潭陽茂朱光陽廉探條件一賑政之當察者有四饑口之精濫不當穀物之麤劣不齊斗升之大小不均鹽醬之醎酸不適是已必也躬審而口嘗善否之極者褒之黜之以聞于予其餘分輕重自斷一農夫種糧專係糴糶一或失宜民蒙其害先問戶口之偏均次觀斗斛之準縮而吏鄕之換簿弄奸窮民之納實受殼俱在當察之中隨其大小輕重登聞或自斷一欽恤典則卽予一初之政若或違式民何措手又況刑棍杖笞官各有用濫之過而至於流毒則決難容貸其審察之分輕重登聞或自斷一稅船裝載時吏鄕之誅求樣奪新有法禁此不但臭載逋負之專由於斯粒粒辛苦皆吾民口吻中物其審察之分輕重登聞或自斷一守令不法不一其端而大則反弄公穀犯用災結受厚賂而誤決訟案冒法禁而侵困海夫其他種種害民蠹國之事難以毛擧其審察之重而故犯者登聞置法輕而襲謬者劃卽釐改一本道卽豐沛故鄕也與湖西嶺南幷稱三南在昔名賢輩出薦紳相望遺風餘韻尙爾炳烺今之人雖不及古之人亦豈無經明行修隱而不衒者乎爾其極意採訪拔其尤者登聞于朝至於孝烈之可合旌褒者實係樹風聲之一端亦爲條列以啓一自餘條件之關係民瘼者關係治蹟者隨聞見登聞或自斷一栍邑外所經沿路各邑鎭守令邊將治蹟倂加採探道伯閫帥能否亦宜廉察以聞○至是復命其書啓曰臣於正月二十七日伏奉聖旨按廉湖南臣姿本疏忽歷又淺短而猥膺聖簡猝當重任僨誤是懼憂悸日深矧兹十行恩諭誨飭備至臣夙夜莊誦朝夕飮氷出沒於邑閭奔走於原濕者首尾五十有餘日矣或藏跡而密探或呈身而窮査吏鄕之奸濫則隨現懲治守宰之治忽據實條列栍邑則依封書內第次先爲論斷本道與他道沿路之營邑鎭驛則條陳于後守令中昨臘以後赴任者亦依聖敎不爲論列而至若道內災邑之不入於沿路者雖是接壤之地亦不敢逶迤取路擅便於聖敎之外所探之不廣極爲惶悚潭陽府使朴仁榮姑未赴任前府使洪配浩年旣衰頹性又昏憒政令皆出於吏鄕毒痡轉深於民邑昨秋還穀之分數停退實是朝家曠絕之惠澤而不善奉行委之下吏停退中混捧之米至爲一百一石零其昏謬不察已無可言而乃於旣捧之後反爲反弄之資一任奸吏那移作錢其他統還米三百石營還米二百石籍價米一百三十六石外倉米三十石合六百六十六石亦爲那移發賣各頃作錢之數合爲三千八百兩昨秋還米中一萬六百七十五石零始以單租一石代捧矣及到今春以米代租還分之數乃爲一萬一千九百二十五石零則其所加作爲一千二百二十五石零以此加作之米若報七百六十餘石作錢之還米則所餘尙爲四百三十餘石米代租還分旣已加數故租邊元簿無以充上則又以限麥秋停退之結錢一千一百九十九兩零仍留民間使之待秋納租而一石之價定以九錢又使納耗則秋後當捧之租將爲一千三百三十二石與米代租加出之數洽是相當將爲充補之計而至若結錢則以當初米作錢之錢先爲防納秋後四百三十餘石之米事係未然姑不必斷以臟汚而至於已作錢中結錢防納後所餘錢二千五百五十四兩則旣無歸屬盡爲私用吏房鞠命管之供明白無疑還穀反弄之若是數多揆以公法自有當律而猶屬細故惟此停退米一疑始則數外加捧而恩澤不得下究終又代租還分而實害偏及殘民眞所謂是可忍也孰不可忍也臣於按査之後卽爲封庫其罪狀令攸司稟處上頃還穀之反弄紊亂者亦不可仍置亟令道臣嚴飭新府使各別査櫛俾卽歸正以除民間混納之弊恐合事宜茂朱府使徐侃修練達有餘氣力做去不曰邑僻而治法專尙勤勵不恤民謗而弊源期欲矯革柴價米之不許停退縱咈一時之民情刷價錢之一倂蠲減大爲災年之惠政蓋是剸理之才何憂聞僻之治光陽縣監許溟人自了了政亦孜孜年少故愛惜前程邑弊故殫謁誠力至於奉公之道治民之方能無疪欠至若賑政則自秋措劃靡不用極不挈家累斷其衙料又自其家輸來千緡錢換貿雇馬租以爲自備之資分賑時穀物精準醬粥豐足至於流乞留接之所亦皆親自看檢務從加厚其隨處殫誠殊極可尙而但性旣柔弱手又少生來效可責於漸熟加勉宜在於束濕以上栍邑礪山府使曺命楫人固詳明治亦謹約糴有精準之譽稅無浮濫之怨災年弊局民邑晏然全州判官朴知源莅任屬耳無可論列前判官李宜耆旣非剸理之才又當災荒之時政令多錯施措失宜臣纔入湖境已聞不治之塗說及到本州至有速去之民願蓋聽訟則立落無常差任則請囑公行重以乏廉之政又多害民之端加作米一千四百二十八石零素是本府公用之需故每當稅大同捧上之時一體出稅自官捧用又或從民願以錢代捧自是邑規云而今年則以錢代捧之際勒定市價惟意加捧稅大同之納於群山倉者米一石價多不過九兩六錢而加作米所捧之價或至十兩三錢或至十兩六錢太一石價亦不過四兩三錢五分而加作太所捧之價乃至五兩三錢合以計之時價外加捧之數至於九百六十餘兩之多民情嗷嗷怨讟朋興雖以私賑言之所捧富民租爲一千二百十石其所自備年牟爲四百石則以此計等參半分給何所不可而乃以空殼相雜半成塵土之純牟連三等分饋則饑民之受去者爲飯爲粥俱不堪食持往富家以作喂畜之資而以一斗二升之牟僅換五升租以去此實臣目擊者也至於富民租則尙餘千石之數此後賑濟假使至於五月初旬亦當有數百包之餘剩用牟蓄租抑將何爲事異公賑雖不必深責而民怨之喧騰由是轉甚處事之乖當推此可見採之民情旣如彼考之治法又如此則災年劇務決難責效故臣於出道之日已爲封庫其罪狀令攸司御處玉果縣監李種徽莅任旣久治績已成吏憚束濕之嚴士有科程之益雖値沈病之時亦無滯務之弊饑口私濟亦有聲譽順天府使兪漢謨圖報一念悃愊爲治急於嗣歲之憂則秋糴累萬石之督捧而不恤民怨羞爲沽譽之政則俵災三千結之自當而不使民知治送家眷約已捐廩不資富民之願納自有賑穀之區劃公賑外邑底饑口及流乞無依之自備接濟者至於一千二百餘口之多而但奸民猂俗素難憚壓而慈諒太過民雖愛而不畏謹拙自持政或柔而不猛其所加勉宜在剛果求禮縣監李敬裕僻邑易治生手漸熟雖無赫赫之民譽亦有孜孜之治效至於賑政尤著誠勤饑口則寧濫無漏穀物則旣精且準雖當年事之極無能免一民之顚連南原府使李勉基淳昌郡守洪守榮谷城縣監林夏喆任實縣監徐有豊初政殫勵各有聲譽而莅日無多姑未論列雲峯縣監韓光迪人非謹拙政有得失氣力所到毀譽相半雖以糴政言之昨秋失稔爲諸邑之最而慮在嗣歲期欲準捧校吏四出隣族一空賣牛及屋民無措手之所以錢代穀官有染指之疑一境荷立四隣播聞自春以來措處得宜所捧錢還依數還分諸般結役賴以拮据至於賑政最有譽聲三旬公賑旣無捐瘠之患月一私饋亦著恤窮之譽流氓還集怨反爲惠而但捧糴之時用杖太過班戶平民一例棍治師律外用棍大違法例其濫杖之罪誠不可以善賑有所容貸長水縣監李象丹邑旣閒僻政亦安詳災歲捧糴不藉刑威抄饑分賑亦甚精實村容晏如了無饑色聽訟雖曰少滯蓋出詳審之意捧稅一從時價最無浮濫之費龍潭縣令沈逵勤勵之治五載如一日惠足以感人實績亦能利民曲察民情而最多蠲除之政改葺館宇而不勞一民之力春後賑貸又著誠勤舊績新譽蔚有可觀錦山郡守李運永自是文人疏於吏事古奇之政初不合於猂俗坦率之性亦未戒於偏聽而但是邑僻事簡弊尠及民嚴於風敎人或見殚珍山郡守尹㬘明察之治雍容做去檢田俵災則不委吏手抄戶賑饑則細察民情秋糴之精實準捧不煩一杖官差之不出村閭于今三年民恐或失譽及四隣高山縣監李義逸愷悌其人廉簡自律且以屢典之手宜有一定之規而奈兹文酒關心吏事太略凡干公務半委吏鄕官隸以村閭爲家四隣以不治爲目其在警勵之道宜施譴責之典鎭安縣監鄭必淳三載居官一味謹約雖乏異績之可言亦無疵政之及聞今春賑政又甚勤勵饋賑說肉縱違式例而蓋是靡不用極之意加抄救急皆出自備則庶無一民顚連之患以上本道所經各邑監司沈頤之才華幹局本自優如感激恩造一倍殫竭量饑事之淺深則錙銖不差於災賑紓民力之渴急則錢穀流通於山沿重以聽察爲列邑之所殫撫摩得荒政之要道不忝分憂之寄可驗報效之誠左水使許任爲政尙寬軍民俱便律已頗嚴校吏知戢糶糴實則沿民賴以仰哺賑濟均則營底免有饑色而第兹本營所管宜松山在在童濯幾無寸靑饑民之折枝剝皮雖不忍禁奸民之鉅斷斧斫亦復任他目前法禁之不行固已可駭向後軍國之所需將無可恃其在懲勵之道宜有警飭之擧以上本道監司及沿路帥臣中軍韓命祺謹拙優於佐幕毀譽姑無可論全州營將閔百履人自詳明事多周通譏詗之際亦能擧職順天營將郭禎垕莅職旣淺毀譽無聞而報效之誠言辭可驗濟源察訪崔時淳文識旣優驛務最簡有譽可聞無毀可論參禮察訪金致光所貴醇慤宜怒疏闇郵屬賙賑亦無疵謗獒樹察訪安邁權人固精詳政亦謹拙吏逋査正縱爲謗階饑戶賑救亦能殫誠防踏僉使金昌謙防囚之勤營邑有譽賑饑之善陸民亦稱而海防有禁躬探無路不得細論蟾津別將洪禹範賑民有譽鎭卒無怨以上本道沿路中軍營將察訪邊將忠淸監司金光默災年劇務處之裕如列邑稱頌衆口一辭中軍金敬身佐幕數日毀譽無聞公州營將申光復自是嶺人可貴醇謹莅職以來別無顯疵稷山縣監李弘源初政淬勵聰敏有譽賙賑之方亦無疵欠天安郡守趙鼎玉莅任未滿數朔治績姑無可論前郡守洪彥燮治自嚴明奸吏縮手賑有措劃饑氓仰哺遞歸之後一境嗟惜然而方在罪謫不敢論列公州判官申韺未赴任前判官徐直修本道繡啓旣有論列不得疊陳尼城縣監李一源莅任屬耳姑無成績之可論恩律縣監曺命峻政稱剛明糴又精實饑口私濟厥數又多論以大體別無疵欠成歡察訪鄭萬始在官日淺姑不論列前察訪安鼎大旣老且昏政不由已孔途弊郵事多可悶今已遞歸姑不苛論以上湖西沿路監司中軍營將守令察訪果川縣監李顯道誠切報效治自勤孜軍田糴賑俱有聲譽廣州府尹李泰永莅雖屬耳民方拭目而日淺之故不得論列前府尹柳焵文雅之治濟以恬簡闔境晏如到今稱云龍仁縣監李牧永政不求譽志在勵廉自是大家之風何有小邑之治振威縣令李恒演恬約之操愷悌之人爲政則靜而不擾在法則守而勿失但欠柔弱宜勉剛免以上京畿沿路守令○別單曰臣所袛受聖旨中所當廉察之目有八焉賑政之善否也糶糴之虛實也刑杖之濫也稅穀之弊也守令之不法也人才也節行也民瘼也此皆民事之最大而聖上所以憧憧於宵旰者也臣雖湔劣豈不欲竭力周察隨聞細陳以紓九重一分之憂乎只緣筋骸脆劣智慮淺短坊曲則終不能以遍察蹤跡則終不能以善藏其所按探特不過十之二三而已孤負聖簡死罪死罪其中守令之治忽已盡附陳於原啓中而他餘七條謹以聞見陳列于左以備睿覽一賑政則本道昨年災荒比之癸卯殆有甚焉畓旣失稔綿又大無錢穀俱荒一路同然所謂今年之稍實亦是平歲之尤甚故雖非公賑之處皆有私濟之政統之一道無邑不賑互相觀效殆若務勝而前後綸綍之警飭不翅申嚴早晚繡衣之廉察人皆預度故有才者誠心仰體不及者求免罪科其所擧行莫不殫竭抄饑則寧使濫參惟恐一民之或漏穀揚則極意簸揚不計所縮之多少升斗則一遵道臣之較正小大各適醬粥則必求饑民之歡悅醎淡俱宜規模已定邑邑皆然臣於潛行之日路逢受賑之民則細探所受之精麤又於出道之後若値分賑之時則躬察所分之豐儉徒見過厚未聞太薄而若其節目間事之不善擧行者則嚴治監色俾有懲勵察于閭里之形勢觀于饑民之貌色則春和之後漸就蘇醒沿民則糊口於海業山氓則服力於撨採不待牟麥之熟而自有藉賴之資二月勝於正月三月勝於二月前之黧黑者面幾復光非曰無疾病之死喪一未見餓莩之塡壑此皆我聖上博施普濟之澤生死而骨肉也臣於監賑之日先布朝廷之德意仍詢民勢之緩急則滿庭鶉鵠擧皆北望攢手感極而泣且曰日已和矣麥將熟矣苟無疾病快免流亡云云而伏況山沿麥農在在占豐發穗已久黃熟在卽饑變而飽不遠伊邇從今厦氈之憂庶可紓於南顧臣不勝歡忭之至一糶糴則昨年年事旣已失稔民間形勢到處赤立平年所謂稍稱富饒不願受還者擧皆云急仰哺於還穀而倉庫所捧則停退居多實數甚少將此比常年減縮之穀數分彼比常年倍簁之還民則一戶所分不過斗穀徒費百里來往之勞而未爲數日饘粥之資愚夫愚婦之不諒事勢怨及長吏勢所固然而且以穀品言之昨年秋捧之時民勢旣艱於準納守令惟患其未捧不暇精擇惟穀是捧故米色則僅脫麤皮租還則半是空殼雖以臣所經處言之一二邑外擧皆如此則今春還分之時顧安得以別求精實之穀以副還民之望乎以渠輩所納之穀還分於渠亦未必爲守令之罪而若其民間之怨咨則皆曰還穀俱是空殼貧民何以聊生云云矣大抵昨秋則精捧者有怨而麤捧者有譽今春則麤捧者有怨而精捧者反有譽焉愚民毀譽實難適從而至若斗斛之準縮則臣於出道之日或抽栍而改斛或全庫而計數則升合之縮邑邑皆然亦不足爲怪而獨全州府邑倉還穀一石所縮每過二斗五升臣果嚴覈其奸情則色吏輩亦不敢欺隱乃以改作石自服該倅之曚不覺察已極可駭而滑吏之乘機作奸誠甚痛惡此則已使新判官刻期釐正至於穀簿之虛實則實難詳覈賑穀姑無一定之數還分又有嬴縮之時所謂分留庫文案姑未修正則雖欲反閱適足爲奸吏舞弄之資故列邑穀簿姑不擧論一刑杖則一自典則頒下之後欽恤之德意藹如刑具之分寸截然一或違式知爲大何凡在治民之列者莫不惕念知警思所以對揚聖德而行之積久規度已成按式摘奸非但一無違越蓋其新備之時必以生木造成而差過時月漸就乾淨故笞杖則比穴差細枷棍則較稱反輕濫杖則近來爲守令者擧有柔善之失絕無嚴酷之治杖過三十棍至十度者一未聞焉而獨於雲峯縣有棍治平民之擧故已爲附陳於原啓中一稅穀則沿海諸邑之直上納者値此歉歲守令之精捧倍前惟以民穀之減入爲主故吏鄕莫售伎倆船人皆有怨詈卽此一款可驗無弊其中監色輩小小犯科之入於廉探者皆已査治至如漕倉之弊則實有不可不釐革者蓋群山聖塘兩倉所屬列邑半是山峽距漕倉或過數百里則萬無載米往納之勢例皆以錢防納而防納之際百弊俱生以言乎本邑則戶首收捧之時誅求備至監色領納之路浮費居半所謂路資馱價種種名色皆自民結中加徵統以計之民間二石之價猶不足於漕倉一石之納以漕倉言之京鄕牟利之輩預貿米包積置於倉底矣及至各邑納稅之時請囑差員符同監色操縱市價務令翔聳一石之價加時直半倍然後始許捧納仍以貿置之穀不計精麤充數裝載則利歸富賈害及殘民者固已可痛而此猶細故莫重惟正之供豈可一委奸細之徒作爲射利之資惟此弊端流來已久便作年例牢不可破此如不禁民邑之弊無時可已亟令道臣廣議於守令博採於民情講究俱便之術以爲矯救之地恐合事宜一人才則本道素稱人才之府庫中葉以前名碩輩出餘烈不泯矧當右文之日宜有踵武之賢而奈兹世級日降遺風漸衰博學偉行之士雖不可易得樂道尙志之人亦未聞其一二此誠臣不善採訪之罪固不敢誣一道之說蓋兹湖南之俗浮竸有甚於湖西樸實大遜於嶺南詩禮後裔所勤孜者不過科臼鄕曲間俊才所成就者皆是術數雖或有數三自好之士處於其間以臣矇騃之見其何能辦別於造次言貌之間乎實無以仰體我聖上急賢求才之至意臣不勝惶恐之至一孝烈則臣於潛行之時旣聞鄕里之所傳出道之後又見多士之聯狀則卓孝貞烈無邑無之以吾東敦尙禮義之俗亦無怪乎節行之輩出而第伏念天人相感之理至微且渺而雪筍氷鯉之異無人不有虛實易混直贋難卞雖以斷指割臂之世所常有者言之臣亦有已驗者行到順天府聞有其母割臂其子斷指之事故臣心甚驚異卽地躬探則所謂割臂者不過一寸餘刀痕所謂斷指者亦是小豆大血痂而已及夫出道之日果有呈書之擧俗之誣罔至上止極矣何所取信乎所聞孝烈不翅累十而臣旣未詳其眞僞則有不敢輕易陳聞只取其事蹟之已經官査而明有懲信者賤類之流出眞情而事同目擊者二人條列于下南原府幼學鄭朝文妻李氏卽簪纓之族而貧居峽裏樵採資生矣昨年三月初二日採艾於家後谿澗之側隣居常漢權萬世者突入李氏所在處執其右手將欲强劫則李氏拚死相抗辭氣愈厲萬世知不可奪回身遠去李氏憤恨歸家語其父母曰身是兩班之女而手爲常漢之所執雖欲自死決不可持此見汚之手以歸地下遂乘無人之時左手執斧斫其右腕一斤石不斷至於再斫手旣落地擧斧向項適爲人知急救而止仍以氣絕多般藥治僅得回甦權萬世則執手一款雖已自服而將欲强劫之意終始抵賴故至於十三次刑訊而物故事旣斑斑情亦矜惻李氏今幸生存旌閭褒賞在所不已順天府巫夫秋節昌者以浮脹之病積年沈苦至於今年正月二十六日而証勢危急擧家遑遑其妻巫女安召史自引食刀隱入於厩中以裳纓束結左股上下割出股肉使其母烹之取水灌節昌之口仍又沐浴禱天如是者三節昌仍而回甦今作完人安召史割肉之處尙未完合一境稱道該府使亦蠲身布以褒賞之賤人之有此異行足可嘉尙給復崇獎實合輿論幷令該曹稟處一民瘼則臣於潛行之日多般採探出道之後細察民狀些少弊瘼之可以矯革者臣與該倅相議措處其中淳昌寺僧紙弊則察之事情至矜惻也求之事面至苟且也昨年筵臣陳達後果有自軍門釐正之擧而旋因復賊之咆哮僧徒則㥘於威力營邑則厭於爭詰所減給者只是若干紙塞責而仍爲置之弊尙如前蓋此三軍門貿紙之法不知創自何時而在前則楮價不聳僧徒之所白徵者厥數無多挽近以來楮價之翔貴比前倍簁故三軍門所給之本價不過一千四百餘兩而僧徒之自當添價及人情浮費合以計之乃至三千二百五十餘兩之多楮價則歲而益增寺僧則日而益散將使許大寺刹畢竟空虛而後已事之殘酷莫此爲甚雖以事面言之三軍門之砲保軍保乃軍國之需而初不上納直自該郡出給寺僧廉價貿紙者事近取利殊欠光明臣意則淳昌寺貿紙之規永爲革罷直以軍保錢上納後自軍門勿論某處私貿以用則事面可正民弊可祛雖以軍門言之以一千四百兩之元錢貿三千束應用紙地則亦未必有大不足之歎乞令廟堂分付三軍門亟罷淳昌郡貿紙之規以除寺僧無限之弊